Kumbayana dipun weleh-welehaken dening Dewi Wilutama. Bambang Kumbayana mboten kumbi, jabang bayi kaaken putranipun, sinung asma Aswatama. Dewi Wilutama kondur makahyangan. Pusakanipun Resi Kumbayana namanipun Cundha manik (Cis Wijayakunang). Pandhita Durna dados gurunipun Kurawa lan Pandhawa. Wonten ing Perang Baratayuda, jumeneng senapati agung, wekasan sedan dening Raden Trusthajumna. 8) Bambang Aswatama Nagarinipun ing Tirtatinalang. Gadhah jemparing Cundhamanik, saking sudarmanipun (Pandhita Durna). Anggenipun tumut Baratayuda mboten tutug, amargi sasedanipun Adipati Karna, Aswatama paben kaliyan Prabu Salya, ndakwa dhateng Prabu Salya, anggenipun nglampahaken titihanipun kreta Adipati Karna dipun sangaja supados pamanahipun Adipati Karna mleset. Mratandhani Prabu Salya awrat dhateng Raden Janaka. Prabu Salya duka yayah sinipi, Aswatama dipun larak, dipun sawataken. Rehning rumaos mboten kuwawi nadhahi krodhanipun. Prabu Salya, Aswatama lajeng oncat dhateng wana. Dados mboten menangi bedhahipun Ngastina. Ngretos-ngretos sareng pinanggih kaliyan Kartamarma. Salajengipun Aswatama ngudi tuwuh, ngantos saged nyedani Dewi Srikandhi, Raden Pancawala tuwin Raden Trusthajumna. Sareng badhe nyedani jabang Bayi Bambang Parikesit, ketaman jemparing Pasopati ingkang kajejak dening jabang bayi. Piyambakipun mlajeng dhateng Grojogan Sewu, pratapanipun Begawan Balatlewa. Nembe badhe matur, dipun kepruk dening Raden Setyaka, pejah. Sukmanipun Aswatama mlebet naraka salaminipun. 9) Dewi Drupadi Dewi Drupadi punika putranipun Prabu Drupada ingkang pambayun, kagarwa dening Prabu Puntadewa sarana sayembara Gandamana. Prabu Puntadewa anggenipun nglebeti sayembara wakil Raden Bratasena. Saged ngawonaken Arya Gandamana, sarana kacubles kuku Pancanaka. Sang Dyah peputra kakung satunggal, asma Raden Pancawala. Nalika lampahan Pandhawa Dhadhu, Dewi Drupadi dipun wirangaken dening Raden Dursasana, kasendhal ukelipun ngantos udhar. Saking sanget wirangipun, ngantos prasetya: "Pati-pati ngagem ukel yen dereng jamas rahipun Dursasana". Prasesetyanipun Dewi Drupadi wau murugaken Baratayuda mboten saged kasandekaken. 10) Dewi Wara Srikandhi